Ομιλία Δημάρχου Πατρέων Κώστα Πελετίδη στην ΚΕΔΕ

Αγαπητοί συνάδελφοι,
Το συνέδριό μας δεν μπορεί να είναι ένα ακόμα βήμα παρέλασης αξιωματούχων και δημοσίων σχέσεων.
Όλο το προηγούμενο διάστημα ακούσαμε το γνωστό μοτίβο των Υπουργών ότι δεν υπάρχει «δημοσιονομικός χώρος» και πρέπει να σφίξουμε το ζωνάρι. Όσα μας λείπουνε να τα πάρουμε από τους δημότες μας με νέους και παλιούς φόρους .
Κάθε μέρα διαφημίζονται οι στρατηγικές επενδύσεις και τα «αναπτυξιακά θαύματα», όλα φτιαγμένα με τον ιδρώτα και τους φόρους του ελληνικού λαού, …. όμως ποιο είναι το όφελος για τον λαό και τα παιδιά του;! 
Ένας χορός εκατομμυρίων πάνω από τα κεφάλια μας και εμείς … επαίτες. 
Η κερδοφορία στους βασικούς κλάδους κινείται σε ιστορικά επίπεδα ρεκόρ. Τράπεζες 5,1 δισ. οι δύο μεγάλοι όμιλοι διύλισης 2,5 δισ., η ΔΕΗ θα αγγίξει τα 2 δισ., τα κέρδη των εφοπλιστών έχουν εκτοξευτεί! 
Βελτιώθηκε μήπως η ζωή των εργαζόμενων; 
Μπήκε σ’ έναν δρόμο ανακούφισης η λειτουργία των Δήμων μας; Δυστυχώς όχι. 
Γιατί;
Γιατί όσο θα αυγαταίνουν τα σεντούκια των λίγων τόσο θα αδειάζουν οι τσέπες και θα τσακίζονται τα δικαιώματα των πολλών.
Μπροστά σ’ αυτή την πραγματικότητα, εμείς ως εκπρόσωποι των δημοτών μας, τι πρέπει να κάνουμε; Να επενδύσουμε στην ανώδυνη αντιπαράθεση με τους εκάστοτε κυβερνητικούς υπουργούς για τα ψίχουλα; 
Να αναπαράγουμε το παραμύθι ότι δήθεν φταίει ο «φθόνος» του κεντρικού κράτους για την αυτοδιοίκηση;
Κανείς σας από τις πλειοψηφικές δυνάμεις της ΚΕΔΕ δεν θέλετε να αγγίξετε τις επιλογές των κομμάτων σας — της ΝΔ, του ΠΑΣΟΚ, της ΕΛΑΣ του Τσίπρα, του Συριζα χωρίς τον Τσίπρα κοκ — που εναλλάσσονται στην κυβερνητική εξουσία και υλοποιούν την ίδια ακριβώς αντιλαϊκή πολιτική της Ευρωπαϊκής Ένωσης. Ενώ λέτε ότι η Τοπική Διοίκηση δεν την αγαπούν, εσείς οι ίδιοι είστε που συνεχίζετε να τους αγαπάτε και να τους προστατεύεται μην τυχόν και αρθεί η εμπιστοσύνη του λαού απέναντί τους.
Χρόνια προσμένετε να σας αφήσει κάτι η σωτηρία της «επιχειρηματικότητας», της ανάπτυξης και της ανθεκτικότητας. 
Χρόνια προσμένετε να μεταμορφωθεί το άδικο σε δίκιο. 
Δεν βλέπετε ότι ο αδυσώπητος ανταγωνισμός μεταξύ των μεγάλων, μας φτάνει κάθε λίγο και λιγάκι στα όρια μιας νέας οικονομικής κρίσης ή ενός ακόμα βίαιου πολέμου; 
Εδώ που βρισκόμαστε δεν αρκεί ούτε η περιγραφή, ούτε η γκρίνια. ΟΧΙ! Πρέπει να αποκαλύψουμε το στημένο παιχνίδι στους ανθρώπους από τις λαϊκές γειτονιές των δήμων μας και τη νεολαία και όχι να γινόμαστε το σκαλοπάτι για τη μία ή την άλλη κυβέρνηση. 
Αγαπητοί συνάδελφοι,
Χρειάζεται άλλος δρόμος!
Αυτό το Συνέδριο με τους δήμους στο κόκκινο πρέπει να μιλήσει τη γλώσσα της αλήθειας, με καθαρές θέσεις!
Δεν έχουμε τα χρήματα που δικαιούμαστε. Η κυβέρνηση τα δίνει σε άλλους. Να τους ονοματήσουμε. Ψευτοεπενδυτές – μια χούφτα όμιλοι- που κάνουν πάρτυ με τα χρήματα του λαού.
ΝΑΙ ΑΥΤΟΙ ΔΕΝ ΜΑΣ ΑΓΑΠΟΥΝ κύριε Κυρίζογλου, κύριε Δούκα και λοιποί. Γιατί οι παρατάξεις σας τους λατρεύεται και κάπως έτσι τους έχουμε εναλλασσόμενους κυβερνώντες. Πόσα χρόνια θα τους ανεχόμαστε; 
Η μεγαλύτερη κινητοποίηση, που επικαλείστε, είναι να αρθεί η εμπιστοσύνη μας απέναντι σε αυτούς.
Αγαπητοί συνάδελφοι,
Έχουμε κουραστεί να ακούμε για την «κλιματική αλλαγή», για την «πράσινη μετάβαση» κι εμείς ζούμε βυθισμένοι στην ενεργειακή φτώχεια. Απαντήστε τώρα: Πώς θα ζεσταθούν οι συνδημότες μας τον χειμώνα, πως θα ανοίξουν οι καυστήρες στα σχολειά; 
Σ’ όλες τις συνεδριάσεις του Δ.Σ. της ΚΕΔΕ έρχεται και επανέρχεται το θέμα της ενεργειακής φτώχειας που βιώνουν οι Δήμοι και οι ΔΕΥΑ που αναγκάζονται να πληρώνουν το ρεύμα τέσσερις φορές ακριβότερα από τους βιομήχανους. Τώρα μας λένε να τζογάρουμε ποιο χρώμα τιμολόγιο θα είναι το φθηνότερο!
Που ήσασταν εσείς και τι λέγατε όταν ιδιοκτήτης ενός αγαθού όπως η ενέργεια έγινε μια χούφτα Ανώνυμες Εταιρείες που διψούν για κέρδη και μερίσματα;! Που ήσασταν εσείς και τι λέγατε όταν η ενέργεια έγινε χρηματιστηριακό προϊόν;! Που ήσασταν όταν τινάζανε στον αέρα της δημόσιες υποδομές του λιγνίτη;! Όταν σπέρνανε ΑΠΕ στα γόνιμα χωράφια; !
Δείτε το παράδειγμα με τη διαχείριση των απορριμμάτων που έγινε φλέβα χρυσού για τις μπίζνες της «πράσινης ανάπτυξης». Βασανιζόμαστε να ’χουμε ένα ορθολογικό επιστημονικό και σύγχρονο σχέδιο προς όφελος του περιβάλλοντος αλλά δεν το επιτρέπουν όσοι κερδίζουν από τη Ταφή και την Ανακύκλωση. Εξαιτίας τους, χαρατσώνεται εδώ και χρόνια ο λαός, οι δήμοι μας με το τέλος ταφής. 
Εξαιτίας τους έγιναν οι «αμαρτωλές» αγορές των «σπιτιών ανακύκλωσης». Εξαιτίας τους μπήκαν στο προσκήνιο οι 6 μονάδες καρκινογόνας καύσης απορριμμάτων. Δεν είναι κι αυτά είναι γνωστά σε όλους μας; Είναι! 
Τι θα κάνουμε λοιπόν; Εσείς τσακώνεστε ποιο σκάνδαλο είναι πιο μεγάλο το μπλε – το πράσινο κ.ο.κ.
Τα σχολεία των παιδιών μας εκπέμπουν SOS. 
Η Γκράβα δεν είναι μία – είναι πολλές. Θα πάμε κι όπου βγει; Τα σχολεία έχουν ανάγκη από ουσιαστική παρέμβαση, θωράκιση, ασφάλεια και ριζικό εκσυγχρονισμό και μας στέλνουν τις τράπεζες να κάνουν μερεμέτια και φιέστες. 
Είναι ντροπή εν έτη 2026 να στοιβάζονται νήπια σε ακατάλληλα νοικιασμένα καταστήματα και αποθήκες, να ζούμε καθημερινά με το φόβο του σεισμού.
Δεν θα βάλουμε σε δεύτερη μοίρα τις ανάγκες των παιδιών μας για χάρη των «πρωτογενών πλεονασμάτων» και των πολυεθνικών. 
[bookmark: _GoBack]Δεν θα δεχτούμε να θυσιάζονται η μόρφωση και η ασφάλεια των μαθητών για να θησαυρίζουν οι επιχειρηματικοί όμιλοι. Δεν επιλέγουμε την κουλτούρα πολέμου, τις ασκήσεις θανάτου. Διαλέγουμε τη ζωή, τη μόρφωση το μέλλον των παιδιών μας!!! 

Συνάδελφοι
Είναι καιρός να φέρουμε στο προσκήνιο το μαρτύριο της λεηλάτησης των δήμων μας. 
Η συντριπτική πλειοψηφία των έργων αργούν να γίνουν, αφορούν προτεραιότητες άλλων και το αποτέλεσμα τις περισσότερες φορές είναι ένα προβληματικό έργο με δυσανάλογα υψηλό κόστος. 
Οργώνονται οι δρόμοι των πόλεων μας για να περάσουν το δίκτυα ξανά και ξανά σε έναν αγώνα ανταγωνισμού, αφήνοντας πίσω τους μια άθλια και επικίνδυνη κατάσταση. 
Παλιοί και νέοι οικοδομικοί κανονισμοί, τοπικά πολεοδομικά σχέδια που τσακίζουν τη μικροϊδιοκτησία και αφήνουν την τουριστική επένδυση να προελαύνει.
Οδικά δίκτυα και σιδηρόδρομοι που εξυπηρετούν τη γρήγορη μεταφορά εμπορευμάτων, πολεμικού υλικού αλλά καμία ολοκληρωμένη συγκοινωνιακή μελέτη, απαρχαιωμένος στόλος μέσων μαζικής μεταφοράς που δεν καλύπτουν τις λαϊκές ανάγκες πανάκριβες μεταφορές και πόλεις πνιγμένες στο ΙΧ αναζητούν μια θέση στάθμευσης.
Έχουμε αρμοδιότητες και αρμοδιότητες δεν έχουμε.

Ως Λαϊκή Συσπείρωση καταθέτουμε ολοκληρωμένο πλαίσιο και θέσεις. Καταθέτουμε και ψηφίσματα και σας προκαλούμε να τα ψηφίσετε. 

Για τα οικονομικά των Δήμων που ασφυκτιούν ζητάμε εδώ και τώρα:
Να αποδοθεί στους Δήμους το σύνολο των ΚΑΠ που έχουν θεσμοθετηθεί και να επιστραφούν οι παρακρατηθέντες πόροι και τέλη, να καταργηθεί το μνημονιακό πλαφόν στη χρηματοδότηση των ΟΤΑ από τον κρατικό προϋπολογισμό.
Να δοθούν έκτακτα τρεις δόσεις ΚΑΠ για τις άμεσες ανάγκες των Δήμων και θεσμοθέτηση ειδικού ΚΑΠ για την κάλυψη της μισθοδοσίας όλων των εργαζόμενων ανεξαρτήτως εργασιακών σχέσεων, στο ύψος των πραγματικών αναγκών των Δήμων για στελέχωση.
Κατάργηση του τέλους ταφής που έχει επιβαρύνει υπέρογκα τους προϋπολογισμούς των Δήμων και των οφειλών από αυτών που έχουν σωρρευτεί και να μειωθεί δραστικά η χρέωση της κιλοβατώρας για τους Δήμους κάτω από το επίπεδο της βιομηχανικής δραστηριότητας.  
Να θεσμοθετηθεί ειδικό τιμολόγιο για τις ενεργειακές ανάγκες των υπηρεσιών και των νομικών προσώπων κοινωφελούς χαρακτήρα και τις Δημοτικές Εταιρείες Ύδρευσης και να καταργηθεί ο ΦΠΑ και ο ειδικός φόρος κατανάλωσης στις συναλλαγές των Δήμων.
Να διαγραφούν τα ανεξόφλητα των δανείων των ΟΤΑ από το Ταμείο Παρακαταθηκών και Δανείων κατόπιν σχετικής νομοθετικής ρύθμισης.
Ουσιαστική αύξηση της κρατικής χρηματοδότησης για το σύνολο των αναγκών της πολιτικής προστασίας, με φορολογία του μεγάλου κεφαλαίου και αναπροσανατολισμό της χρηματοδότησης του Πράσινου Ταμείου, για την οδοποιϊα, για τους δευτεροβάθμιους ελέγχους των σχολικών και δημοτικών κτιρίων και την κάλυψη των ευρυμάτων τους, αλλά και εξειδικευμένος ΚΑΠ για τη συντήρηση Δημιουργία δημόσιου δωρεάν δικτύου περίθαλψης, φροντίδας και εκπαίδευσης, με περιφερειακά και δημοτικά κτηνιατρεία και κλινικές. 
Αύξηση της χρηματοδότησης και έκτακτοι διορισμοί εξειδικευμένου προσωπικού, δημοτικών αθλητικών υποδομών.

Για το πρόβλημα της στέγασης που συνεχώς μεγαλώνει για εργαζόμενους και φοιτητές, διεκδικούμε:
Πρόγραμμα λαϊκής, ασφαλούς, σύγχρονης κατοικίας για τα νέα ζευγάρια. Εξασφάλιση δωρεάν στέγης για κάθε νέο δημοτικό υπάλληλο, εκπαιδευτικό και υγειονομικό που υπηρετεί μακριά από τον τόπο καταγωγής του με προτεραιότητα την ηπειρωτική και νησιωτική χώρα. Ολοκληρωμένο πρόγραμμα απαλλοτριώσεων και για την εξασφάλιση νέων εργατικών κατοικιών.
Να διατεθεί  δημόσια περιουσία για να γίνουν φοιτητικές εστίες στις μεγάλες πόλεις.

Για τα σχολεία των παιδιών μας απαιτούμε εδώ και τώρα:
Ουσιαστικό ολοκληρωμένο πρόγραμμα τεχνικών έργων με χρηματοδότηση από κοινοτικούς και εθνικούς πόρους, χωρίς ΣΔΙΤ και συμβάσεις παραχώρησης, για να συντηρηθούν υποδομές (δημοτικά και σχολικά κτίρια, οδικό δίκτυο κ.ά.), για να φτιαχτούν νέα σχολικά κτίρια και υποδομές προσχολικής και ειδικής αγωγής που θα είναι φιλικά σε ΑμΕΑ, υποδομές αθλητισμού και πολιτισμού με βάση τις σύγχρονες τεχνολογικές και επιστημονικές δυνατότητες.
Ειδικό χρηματοδοτικό πρόγραμμα από το Εθνικό Πρόγραμμα Ανάπτυξης (ΕΠΑ) για την κατεπείγουσα αναβάθμιση των ηλεκτρολογικών και μηχανολογικών εγκαταστάσεων κάθε σχολικής μονάδας και δημοτικού κτιρίου.
Και παράλληλα για ζητήματα που επανέρχονται και κάνουν όλους τους Δήμους να στενάζουν: 
Άμεση νομοθέτηση για τη νομιμοποίηση/τακτοποίηση και κτηματογράφηση όλης της δημόσιας περιουσίας χωρίς όρους και προϋποθέσεις.
Αξιοποίηση κάθε ελεύθερου χώρου ως κοινόχρηστου για πράσινο και λαϊκές υποδομές, χωρίς ανταποδοτικότητα.
Να μη συγχωνευθούν οι ΔΕΥΑ (Δημοτικές Επιχειρήσεις Υδρευσης και Αποχέτευσης) και να δοθεί έκτακτη οικονομική ενίσχυση για την αύξηση του ενεργειακού κόστους.
Δημόσια, δωρεάν και αξιόπιστα μέσα μαζικής μεταφοράς που θα συμβάλλουν στον περιορισμό χρήσης ιδιωτικών οχημάτων που επιβαρύνουν το κυκλοφοριακό χάος. Ανάπτυξη ολοκληρωμένων συγκοινωνιακών μελετών.
Εκπόνηση ολοκληρωμένου, ουσιαστικού, επιστημονικού σχεδιασμού συνδυαστικής αποτίμησης για το σύνολο των κινδύνων, φυσικών και τεχνολογικών, με κριτήριο την προστασία του λαού και του περιβάλλοντος, με ευθύνη και χρηματοδότηση του κράτους.
Κατοχύρωση με νομοθετική ρύθμιση της δημόσιας και δημοτικής περιουσίας που διεκδικείται από επιχειρηματικά και άλλα συμφέροντα.
Δημιουργία δημόσιου δωρεάν δικτύου περίθαλψης, φροντίδας και εκπαίδευσης, με περιφερειακά και δημοτικά κτηνιατρεία και κλινικές για τα αδέσποτα ζώα συντροφιάς. Αύξηση της χρηματοδότησης και έκτακτοι διορισμοί εξειδικευμένου προσωπικού.
Ας μιλήσουμε πάνω στην ουσία λοιπόν. Τοποθετηθείτε σε αυτά, που απασχολούν καθημερινά τις πόλης και τα χωριά μας.  
Η Λαϊκή Συσπείρωση βάζει και θα βάζει όλες της τις δυνάμεις για να γίνει αλλιώς η ζωή. Να αλλάξει η ρότα. Και η πιο πρόσφατη πείρα έχει δείξει ότι η πάλη θέλει αφοσίωση και επιμονή. 
Τίποτα δεν θα χαριστεί σε κανέναν. 
Έχουμε όμως έναν μεγάλο σύμμαχο. Τους πολλούς και τις ανάγκες τους. 
Σε αυτούς επενδύουμε εμείς. 
Με αυτούς θα βρεθούμε στις 25 Νοέμβρη μέρα πανελλαδικής απεργίας με κλειστά σχολεία, παιδικούς σταθμούς, αθλητικά κέντρα και υπηρεσίες των Δήμων και αυτό πρέπει να γίνει σε κάθε δήμο. 
Να νεκρώσουν τα πάντα για μια ημέρα, να ακουστεί το δίκιο. 
Ο μοναδικός πρωταγωνιστής είναι ο λαός μας, που δεν γίνεται να πληρώνει συνεχώς το λογαριασμό και το δικαίωμά του να ζει και να εργάζεται με αξιοπρέπεια, να μορφώνει τα παιδιά του σε ασφαλή σχολεία, να μπορεί να αθλείται και να κυκλοφορεί με ασφάλεια οφείλουμε να το υπερασπιστούμε από τη θέση του αιρετού και ως Λαϊκή Συσπείρωση αυτό θα συνεχίσουμε να κάνουμε.   

